b'\n_START_ARTICLE_\nBusbyjevi mladci\n_START_PARAGRAPH_\nBusbyjevi mladci je neuradni vzdevek za skupino nogometa\xc5\xa1ev Manchester Uniteda, ki sta jih rekrutirala in vodila vodja klubske ogledni\xc5\xa1ke slu\xc5\xbebe Joe Armstrong in pomo\xc4\x8dnik trenerja Jimmy Murphy. Poglavitno za celotno skupino igralcev je, kot je razvidno iz imena, da so iz klubske mladinske ekipe napredovali v prvo mo\xc5\xa1tvo, ki ga je tedaj vodil \xc5\xa1kotski nogometni strokovnjak Matt Busby._NEWLINE_Za Busbyjeve mladce nista bila zna\xc4\x8dilna samo mladost in talent, temve\xc4\x8d tudi to, da jih je nogometno razvil klub sam, ne da jih je kupil od drugih mo\xc5\xa1tev, kot je bilo tedaj kot tudi danes v splo\xc5\xa1ni navadi. Izraz Busbyjevi mladci si je izmislil Frank Nicklin, novinar \xc4\x8dasnika Manchester Evening News.  V splo\xc5\xa1ni rabi se izraz uporablja za igralce, ki so z Unitedom osvojili liga\xc5\xa1ko prvenstvo v sezonah 1955/56 in 1956/57. Njihova povpre\xc4\x8dna starost je zna\xc5\xa1ala nekje od 21 do 22 let._NEWLINE_Osmerica Busbyjevih mladcev - Geoff Bent, Roger Byrne, Eddie Colman, Duncan Edwards, Mark Jones, David Pegg, Tommy Taylor in Billy Whelan - je februarja 1958 tragi\xc4\x8dno izgubila \xc5\xbeivljenje v m\xc3\xbcnchenski letalski nesre\xc4\x8di. V nesre\xc4\x8di jo je skupil \xc5\xa1e Jackie Blanchflower (kot tudi starej\xc5\xa1i Johnny Berry), do te mere, da ni nikoli ve\xc4\x8d igral nogometa._NEWLINE_Kot zadnji \xc4\x8dlan pred-m\xc3\xbcnchenske ekipe se je od aktivne igralske kariere poslovil Bobby Charlton, leta 1975. United je sicer zapustil \xc5\xbee dve leti poprej, ko se je kot igralec-trener pridru\xc5\xbeil mo\xc5\xa1tvu Preston North End.'